Vec:

Informácia o zmene zákona č. 544/2010 Z. z. o dotáciách v pôsobnosti MPSVR SR s účinnosťou od 1.1.2019

V súvislosti s novelou zákona v oblasti poskytovania dotácií na podporu výchovy k stravovacím návykom dieťaťa (ďalej „dotácia na stravu“) účinného od 1. 1. 2019

a vzhľadom na termín podania žiadosti (**na novom tlačive**) o túto dotáciu si Vás dovoľujeme informovať o týchto skutočnostiach:

* Žiadosť o poskytnutie dotácie na stravu na príslušný rozpočtový rok (2019) sa predkladá úradu práce, sociálnych vecí a rodiny, v  územnom obvode ktorého má sídlo žiadateľ. Výnimkou je občianske združenie, ktoré žiadosť predkladá úradu, v  územnom obvode ktorého má sídlo škola.
* Žiadosť sa skladá z 3 častí: časť **A - identifikácia žiadateľa**, časť **B – identifikácia materskej školy alebo základnej školy**, časť **C - Čestné vyhlásenie štatutárneho zástupcu žiadateľa**. Žiadateľ je povinný časť **B** vyplniť pre každé výchovné zariadenie samostatne, ostatné časti žiadosti (časť A , časť C) predkladá úradu len raz.
* Prílohou k žiadosti sú doklady
1. preukazujúce splnenie podmienok podľa § 8a zákona 523/2004 Z.z. o rozpočtových pravidlách, ktoré nemôžu byť staršie ako tri mesiace
2. zoznam detí, tak ako je uvedené nižšie v tabuľke

*Upozornenie: k žiadosti netreba predkladať vyhlásenie rodičov o súhlase so zaradením ich dieťaťa do zoznamu detí, pre ktoré sa žiada poskytnutie dotácie.*

**Dotácie na stravu od 01.01.2019**

|  |  |
| --- | --- |
| na deti podľa § 4 ods. 3 písm. a) zákona, navštevujúce  | posledný ročník materskej školy *(nevyžaduje sa zoznam detí)*  |
| na deti podľa § 4 ods. 3 písm. b) zákona, navštevujúce  | materskú školu, ak sú vo veku od 2 – 5 rokov a žijú v rodine, ktorej sa poskytuje pomoc v hmotnej núdzi alebo ktorej príjem je najviac vo výške životného minima *(vyžaduje sa zoznam detí)*  |
| na deti podľa § 4 ods. 3 písm. c) zákona, navštevujúce | materskú školu, ak v materskej škole, okrem detí v poslednom ročníku, je najmenej 50 % detí z rodín, ktorým sa poskytuje pomoc v hmotnej núdzi *(vyžaduje sa zoznam detí)* |
| na deti podľa § 4 ods. 3 písm. d) prvého bodu zákona, navštevujúce | základnú školu a žijúce v rodine, ktorej sa poskytuje pomoc v hmotnej núdzi alebo ktorej príjem je najviac vo výške životného minima *(vyžaduje sa zoznam detí)*  |
| na deti podľa § 4 ods. 3 písm. d) druhého bodu zákona, navštevujúce | základnú školu, ak v základnej škole je najmenej 50 % detí z rodín, ktorým sa poskytuje pomoc v hmotnej núdzi *(vyžaduje sa zoznam detí)* |

* Ak bude žiadosť o poskytnutie dotácie podaná **do 10. januára** príslušného rozpočtového roka, dotáciu úrad poskytne preddavkovo do 25. januára na obdobie od 1. januára do 31. augusta, a do 25. augusta poskytne preddavkovo na obdobie od 1. septembra do 31. decembra.
* Ak bude žiadosť podaná **po 10. januári,** bude dotácia poskytnutá preddavkovo najneskôr do 25. dňa kalendárneho mesiaca nasledujúceho po kalendárnom mesiaci, v ktorom bola žiadosť podaná (napr.: žiadosť podaná 15. 1., dotácia bude poskytnutá preddavkovo najneskôr do 25. februára na obdobie od 1. februára do 31. augusta).

*Upozorňujeme na podanie žiadosti v dostatočnom časovom predstihu tak, aby úrad mohol zabezpečiť vyplatenie dotácie včas a bez problémov.*

**Dotácia na stravu od 01.09.2019** bude poskytovaná na všetky deti, ktoré navštevujú posledný ročník materskej školy a základnú školu a na deti:

1. vo veku od 2 – 5 rokov, navštevujúce materskú školu a žijúce v domácnosti, ktorej sa poskytuje pomoc v hmotnej núdzi alebo príjem ktorej je najviac vo výške životného minima
2. navštevujúce materskú školu, ak v materskej škole je najmenej 50 % detí z rodín, ktorým sa poskytuje pomoc v hmotnej núdzi.

Ak žiadateľ, ktorému nebola do 31. augusta 2019 poskytnutá dotácia na podporu výchovy k stravovacím návykom dieťaťa, ktoré navštevuje základnú školu, podá žiadosť o poskytnutie dotácie do 10. septembra 2019, úrad poskytne preddavkovo do 25. septembra 2019 dotáciu na podporu výchovy k stravovacím návykom dieťaťa na obdobie od 1. septembra 2019 do 31. decembra 2019.

Poskytnutú dotáciu na stravu a školské pomôcky za predchádzajúci rozpočtový rok je žiadateľ povinný zúčtovať najneskôr do 31.marca nasledujúceho roka.

Podmienky pri podaní žiadosti a poskytovaní dotácii na podporu výchovy k plneniu školských povinností sa novelou zákona nemenia.

S pozdravom

 riaditeľ Úradu práce, sociálnych vecí a rodiny